text: Sønderjyske forlænger med canadisk back
  05 maj 2015 kl. 09.07
  Ishockeyklubben Sønderjyske har forlænget kontrakten med den canadiske back Tyler Gotto med endnu et år.
  Tre DM-titler i træk lyver ikke. Den canadiske back Tyler Gotto har haft stor succes i sin tid hos Sønderjyskes ishockeymandskab, og derfor har partnerne nu forlænget samarbejdet frem til næste sommer.
  - Der er ingen tvivl om, at Tyler Gotto har stor betydning for vores spil. Han er en meget bevægelig og dygtig skøjteløber, som også har rigtig gode offensive kvaliteter, siger Sønderjyskes sportschef, Søren Stockfisch, i en pressemeddelelse fra klubben.
  - Tyler Gotto er samtidig en meget vellidt holdkammerat, der altid er seriøs i sin optræden både på og uden for isen, siger sportschefen.
  Den dygtige back er også selv begejstret for forlængelsen.
  - Jeg er utroligt glad for, at jeg kan fortsætte ishockeykarrieren i Sønderjyske. Jeg befinder mig godt i klubben og glæder mig til, at vi skal forsvare titlen som regerende mester, siger Gotto.
  Canadieren har tidligere spillet en enkelt sæson for Odense Bulldogs, inden han efter et stop i Sverige havnede i Sønderjyske i 2012/2013-sæsonen.
  